​Infarktdan qochishning  10 yo`li

O`tgan sonlarimizda infarktni oldini olish haqida mutaxassislar maslahatlarini chop etgan edik. Bugungi sonimizda ushbu kasallikni oldini olishda parxezning muhim ahamiyati haqida so`z yurtimoqchimiz. Shifokorlarning ta`kidlashicha, infarktni oldini olish yoki uning qaytalanmasligi uchun tibbiy muolajalardan tashqari bemorning taomnomasiga ham alohida e`tibor berish zarur ekan. 
Bu borada oliy toifali kardiolog Dilorom Madaminova tavsiyalariga quloq tutamiz... 
Infarktni boshidan kechirgan kishi taomnomasi tarkibini o`zgartirishi lozim. Bu davolanish va reabilitasiya prosessinining asosiy omilidir. Ba`zi bir oziq-ovqat mahsulotlariga dori sifatida qarash ham mumkin. 
E`tiboringizga infarktga chalingan (bu taomnoma uni oldini olishda ham yaxshi natija beradi) bemor organizmi uchun zarur bo`lgan 10 ta kerakli oziq-ovqat mahsulotini havola etamiz. 
1.Ko`k choy. Uning tarkibida  xolesterinni kamaytiruvchi va  qonning bosimini normallashtiruvchi bir necha  antioksidanlar bor.
2.Zaytun moyi. Boshka yog`lardan ko`ra zaytun ko`p miqdorda antioksidanlar mavjud bo`lib, bu yurak-tomir kasalliklariga foydalidir.
3.Yaxshi tuyilmagan don mahsulotlari. Mutaxassislarning fikricha yaxshi tuyilmagan don mahsulotlarni qanchalik ko`p iste`mol qilinsa, infarktga chalinish ehtimoli shunchalik kam buladi. Masalan, dag`al bug`doy unidan tayyorlangan non, suli yormalari... 
4.Balik mahsulotlari. Baliq mahsulotlari xolesterin yaxshi so`rilishiga yordam beradi. Olimlarning fikricha har kun 180 gramm dengiz balig`i iste`mol qilinsa, infarktga chalinish 60%ga kamayadi, stenokardiya va surunkali yurak kasalliklari esa 37% ga kamayadi.
5.Meva sharbatlari. Ayniqsa apelsin va uzum sharbatlari foydali. Apelsin sharbatida  foliy kislota mavjud bo`lib,  organimzda infarkt xavfini tug`diradigan gomosistein tarkibini kamaytiradi. Uzum sharbati esa  antioksidant moddalariga boy bo`lib   arteriyalarda tromb hosil bo`lishining oldini oladi .
6.Meva va sabzavotlar taomnomangizning asosini tashkil etsin. Bir kunda 5- 7 dona meva va sabzavot eyishni odat qiling. Yurak qon tomirlari uchun kerakli moddalar va antioksidantlar olma, karam, gul karam, brokkolida juda ko`p.
7.Yong`oq. Tekshirishlar va tajribalar shuni ko`rsatadiki, bir kunda 150 gramm yong`oq iste`mol qilish yurak xastalaklarini va infarkt xavfi omilini 3 marotabaga qiskartiradi.
8.Zig`ir moyi. Bu  yog` kislotalarga boy. Kanadalik kardiologlar tekshiruvlari shuni ko`rsatdiki, zig`ir moyini ovqatda doimiy ishlatish  infarktga olib keluvchi tromblar hosil bo`lishini oldini oladi. Bu yog`ni ovqatda muntazam ishlatish infarktga olib kelishni 46 foizga kamaytiradi. 
Bir kunda 2 osh qoshik zig`ir moyini bo`tqa, salat va boshqa ovqatlarga qo`shib iste`mol qilish foydali.
9. Soya. Bugungi kunda oshiqcha xolesterin bilan kurashish uchun eng kuchli va xavfsiz mahsulot bu soya. U organizmdan faqat “yomon” xolesterinni haydab, zarur bo`lgan xolesterin formasiga tegmaydi. Parhezchilarning fikricha, har kuni 25 gramm soyali oqsil iste`mol qilish infarkt va insultga chalinish  xavfini kamaytiradi.
10. Sarimsoq. Kuniga 3 marta bir bo`lak sarimsoq eyish infarkt xavfini kamaytiradi. Sarimsoq arteriya to`silib qolishi, tromb hosil bo`lishini oldini oladi.